Լուսինե Աբրահամյան

**Լուսինե Ռազմիկի Աբրահամյան** (), հայ մանկաբարձ-գինեկոլոգ, բժշկական գիտությունների դոկտոր, պրոֆեսոր, «Վերարտադրողական առողջության, պերինատոլոգիայի, մանկաբարձության և գինեկոլոգիայի հանրապետական ինստիտուտ» ՓԲԸ գլխավոր բժիշկ, Երևանի Մխիթար Հերացու անվան պետական բժշկական համալսարանի մանկաբարձության և գինեկոլոգիայի թիվ 2 ամբիոնի վարիչ:

## Կենսագրություն
Ծնվել է 1972 թվականի փետրվարի 29-ին Երևան քաղաքում՝ մանկաբարձ-գինեկոլոգներ Ռազմիկ Արշալույսի Աբրահամյանի (բժշկական գիտությունների դոկտոր, պրոֆեսոր, ՀՀ ԳԱԱ ակադեմիկոս, ՀՀ ԱՆ գլխավոր մանկաբարձ գինեկոլոգ, ՀՀ Վաստակավոր բժիշկ (2009 թվական), ՎԱՊՄԳՀԻ տնօրեն) և Սուսաննա Պյոտրի Ֆիլջյանի ընտանիքում։ 

### Կրթություն
* 1979-1989 թվականներին սովորել և ավարտել է Երևանի թիվ 64 միջնակարգ դպրոցը։
* 1989-1995 թվականներին ուսումը շարունակել և գերազանցությամբ ավարտել է Երևանի պետական բժշկական համալսարանի (ԵՊԲՀ) բուժական գործ ֆակուլտետը և ստացել բժշկի որակավորում։
* 1995-1999 թվականներին բարձրագույն կրթությունը շարունակել է ԵՊԲՀ Մանկաբարձության և գինեկոլոգիայի թիվ 2 ամբիոնում՝ Վերարտադրողական առողջության, պերինատոլոգիայի, մանկաբարձության և գինեկոլոգիայի հանրապետական ինստիտուտում, որպես կլինիկական օրդինատոր և ստացել մանկաբարձ-գինեկոլոգի որակավորում։
** 2000 թվականին վերապատրաստվել է Իտալիայում էնդոսկոպիկ վիրաբուժության որակավորմամբ
** 2002 թվականին վերապատրաստվել է Ճապոնիայում Հանրային առողջության կառավարում որակավորմամբ

### Աշխատանքային գործունեություն
* 1999 թվականից սկսել է աշխատել Երևանի պետական բժշկական համալսարանի Մանկաբարձության և գինեկոլոգիայի թիվ 2 ամբիոնում, ինչպես նաև համատեղության կարգով Վերարտադրողական առողջության, պերինատոլոգիայի, մանկաբարձության և գինեկոլոգիայի հանրապետական ինստիտուտում:
* *1999-2002* թվականներին որպես լաբորանտ՝ ԵՊԲՀ Մանկաբարձության և գինեկոլոգիայի թիվ 2 ամբիոնում,  ինչպես նաև որպես բժիշկ մանկաբարձ - գինեկոլոգ ՎԱՊՄԳՀԻ վիրաբուժական գինեկոլոգիայի բաժանմունքում: 
* 2002-2010 թվականներին աշխատել է նույն ամբիոնում՝ որպես ամբիոնի ասիստենտ։
* 2010-2013 թվականներին եղել է նույն ամբիոնում՝ դոցենտի պաշտոնում:
* 2013 թվականից առ այսօր ամբիոնի պրոֆեսոր է:
* 2016 թվականից ԵՊԲՀ 061-«Մանկաբարձագինեկոլոգիա և  ուռուցքաբանություն» մասնագիտական խորհրդի անդամ։
* *2018* թվականից առ այսօր ԵՊԲՀ Մանկաբարձության և գինեկոլոգիայի թիվ 2 ամբիոնի վարիչն է:

Պրոֆեսոր Աբրահամյանը 2008 թվականից համատեղության կարգով Վերարտադրողական առողջության, պերինատոլոգիայի, մանկաբարձության և գինեկոլոգիայի հանրապետական ինստիտուտի ընդհանուր բժշկական, կլինիկական, դեղորայքային ապահովման, վարչական հարցերով ղեկավարն է:

## Անդամակցություն
Լուսինե Աբրահամյանը հանդիսանում է՝

# Էնդոսկոպիկ վիրաբուժության հայկական ասոցիացիայի, 
# Էնդոսկոպիկ վիրաբուժության եվրոպական ասոցիացիայի,
# Մանկաբարձ-գինեկոլոգների և նեոնատոլոգների հայկական ասոցիացիաի անդամ,
# «Մանկաբարձություն, գինեկոլոգիա և նեոնատոլոգիա» գիտագործնական հանդեսի մասնագիտական խմբագրական խորհրդի անդամ։

## Գիտական գործունեություն
* 2002 թվականին պաշտպանել է թեկնածուական ատենախոսություն՝ «Անհետաձգելի գինեկոլոգիական հիվանդների վարման լավագույն գործելակերպը էնդոսկոպիկ տեխնիկայի կիրառմամբ» թեմայով, ստացել է բժշկական գիտությունների թեկնածուի գիտական աստիճան (թեկնածուական ատենախոսություն ԺԴ 00.01. «Մանկաբարձություն և գինեկոլոգիա»):
* 2007 թվականին պաշտպանել է դոկտորական ատենախոսություն՝ «Ծննդաբերության խթանումն ու կարգավորումը պրոստագլանդիններով (կլինիկափորձարարական հետազոտություն)» թեմայով, ստացել է բժշկական գիտությունների դոկտորի աստիճան (դոկտորական ատենախոսություն ԺԴ 00.01. «Մանկաբարձություն և գինեկոլոգիա»): 
* Լուսինե Աբրահամյանը հեղինակ է մեկ դասագրքի, հինգ ձեռնարկի, ինչպես նաև հեղինակ և համահեղինակ է ավելի քան 60 գիտական հոդվածների, 25 և ավելի կլինիկական ուղեցույցների։

## Ծանոթագրություններ


Կատեգորիա:Հայ բժիշկներ